Document ID: /fineweb-2-swissfilter-quality_10-filterrobots/filtered/05600.jsonl.gz/12

Haris-ef: Esselamu ‘alejkum draga djeco,
Konačno smo spremni početi klanjati. Sve potrebne pripreme za namaz smo naučili, znamo sve što se treba učiti, a sada ćemo krenuti redom sa namazom.
Ustvari, hajde da vas pitam, a ujedno i da ponovimo: Od ćega se sastoji namaz? Ahmede, hoćeš li nam ti kazati?
Ahmed: Pa od sastavnih dijelova namaza i ima ih šest. Početni tekbir,…
Haris-ef.: Dobro, dobro,… Ali sjećaš li se kada smo kazali u lekciji Namaski ruknovi da je svaki namaz sastavljen od rekata? Šta smo još kazali tada?
Ahmed: Aha, to. Rekli smo sa je svaki namaz sastavljen od rekata. Svaki rekat je sastavljen od četiri sastavna dijela: kijam, kiraet, ruku i dvije sedžde. Učili smo da na početku namaza imamo Početni tekbir i na kraju Posljednje sjedenje u namazu.
Haris-ef.: Odlično. Upravo sam to mislio. Ali, ima još nešto važno.
Sunnet i farz
Svaki dnevni namaz se sastoji od dva ili više namaza. Pitate se kako sad to. E, ovako.
Allah, džellešanuhu, je naredio da klanjamo, a Muhammed, alejhis-selam, nas podučio kako to trebamo raditi. Oni namazi koje nam je Allah Uzvišeni naredio da klanjamo zovu se farzi ili farz-namazi. To su obavezni namazi.
Muhammed, alejhis-selam, je uz svaki farz klanjao i dobrovoljni namaz. Taj namaz se zove sunnet. Nekad je klanjao sunnet namaz prije farza, nekada poslije, a nekada i prije i poslije.
Neke od tih dobrovoljnih namaza je Muhammed, alejhis-selam, stalno klanjao, a nekad je neke izostavljao. Kako budemo učili koji dnevni namaz, tako ćemo i saznavati šta, kako i kako se klanja.
E, sada da krenemo.
Sabah-namaz se klanja od zore do pred izlazak sunce. On ima ukupno četiri rekata – 2 rekata sunneta i 2 rekata farza. Prvo se klanja sunnet, pa onda farz.
Hajdemo naučiti kako se klanja sabahski sunnet.
IFTITAHI-TEKBIR
Kada stanemo klanjati učimo nijjet
NEVEJTU EN USALIJJE LILLAHI TE'ALA SALATE SUNNETIL-FEDŽRI EDAEN MUSTAKBILEL-KIBLETI...
(Dok učimo nijjet, dižemo ruke u visini ušiju (djevojčice u visini ramena), dlanova okrenutih prema kibli. U namaz stupamo igovarajući riječi početnog tekbira
ALLAHU EKBER.
(Allah je najveći)
KIJAM i KIRAET
Nakon izgovorenog tekbira spustamo ruke i vežemo ih na pojas (djevojčice na prsa), desnom rukom obuhvatajući zglob lijeve (djevojčice desni dlan preko lijevoga), gledajući ispred sebe u mjesto gdje ćemo lice spustiti na sedždu i učimo
SUBHANEKE, EUZUBILLA, BISMILLA, FATIHA I JEDNA SURA
RUKU'
Kada završimo sa učenjem na kijamu izgovaramo ALLAHU EKBER i pregibamo se do polovine tijela, okuhvatamo koljena (dječaci sa otvorenim, a djevojčice sa zatvorenim prstima), gledajući u nožne prste izgovaramo tri puta
SUBHANE RABBIJEL-'AZIM
(Slavljen je moj Gospodar Veličanstveni).
IZMEĐU RUKU'A I SEDŽDE
Kada završimo sa učenjem tri puta SUBHANE RABBIJEL-'AZIM, ispravljamo se i učimo
SEMI'ALLAHU LIMEN HAMIDEH
(Čuo Allah onoga ko Ga hvali)
Gledamo ponovo u mjesto sedžde i dok stojimo izgovaramo
RABBENA LEKEL-HAMD
(Gospodaru naš, Tebi hvala)
PRVA SEDŽDA
Kada izgovorimo RABBENA LEKEL-HAMD, izgovaramo ALLAHU EKBER i lagahno spustamo koljena, dlanove, čelo i nos na tlo i izgovaramo tri puta
SUBHANE RABBIJEL-E'ALA
(Slavljen je moj Gospodar Uzvišeni)
KRATKO SJEDENJE IZMEĐU SEDŽDI
Dižući glavu sa prve sedžde učimo ALLAHU EKBER i pravimo kratku pauzu, sjedajući na koljena i čekajući da se na trenutak smirimo.
DRUGA SEDŽDA
Izgovarajući ALLAHU EKBER iz sjedećeg položaja ponovo spuštamo dlanove, čelo i nos na tlo kao i kod prve sedžde i izgovaramo tri puta
SUBHANE RABBIJEL-E'ALA
(Slavljen je moj Gospodar Uzvišeni)
DRUGI REKAT
Izgovarajući ALLAHU EKBER sa druge sedžde prvog rekata ustajemo na drugi rekat.
Drugi rekat je isti kao i prvi rekat.
Na drugom rekatu učimo
BISMILLA, FATIHA I SURA
KADEI-EHIRE
Dižući glavu sa 2. sedžde, 2. rekata učimo ALLAHU EKBER sjedajući na koljena, na posljednje sjedenje i učimo
ET-TEHIJJATU, SALAVATE i DOVU
SELAM
Kada završimo učenje DOVE okrećemo glavu na desnu stranu, gledajući u vrh ramena i učimo
ESSELAMU 'ALEJKUM VE RAHMETULLAH
a onda okrećemo glavu na lijevu stranu učeći isto
ESSELAMU 'ALEJKUM VE RAHMETULLAH
Predavanjem selama završavamo namaz. Tada, potirući lice rukama, učimo:
ALLAHUMME ENTES-SELAMU VE MINKES-SELAM TEBAREKTE JA ZEL-DŽELALI VEL-IKRAM
Haris-ef.: E, kada smo klanjali sunnet ustajemo i hoćemo klanjamo farz. Međutim, ima jedan detalj koji je vezan za farz, a to smo učili u jednoj od prethodnih lekcija.
Ima li neko da se može sjetiti?
Ako nema, onda ću vam postaviti još jedno pitanje i vi ćete onda, nadam se, znati odgovor.
Ima nešto što muškarci trebaju uraditi prije svakog farza.
Salih: Ikamet. Muškarci trebaju proučiti ikamet.
Haris-ef.: Da, upravo to. Prije nijjeta za sabahski farz muškarci uče ikamet. (Vidi lekciju Ezan i ikamet)
Sabahski farz se klanja isto kao i sabahski sunnet. Jedina razlika je u nijjetu. Sabahski farz se zanijjeti ovako:
NEVEJTU EN USALIJJE LILLAHI TE’ALA SALATE FARDIL-FEDŽRI EDAEN MUSTAKBILEL-KIBLETI ALLAHU EKBER.
Nakon završenog sabahskog farza uči se zikr poslije namaza i namaska dova.
Dobar način kako se može lahko vježbati kako klanjati, šta se uči, redoslijed radnji u namazu,… jeste pomoću LEGO kockica.
Naime, na kockice nalijepiti stickere sa nazivima dijelova namaza, sura, dova,… i onda ih slagati i spajati po redoslijedu.